Nädalavahetusel kogunes Tartusse rohkelt rulluisutajaid, et maha pidada järjekorras juba 11. Tartu rulluisumaratoni võistlused. Kui laupäeval selgitati parimaid sprindis ning oma sõiduoskused said proovile panna väiksemad rulluisusõbrad, siis pühapäeval valati higi pikkadel distantsidel. Nagu meie parimad rulluisutajad juba enne võistlust pelgasid, võttis meeste maratonis oma lätlane Reinis Znotins.
Mõnevõrra üllatuslikult sõitis peaaegu kogu sõidu vältel ees suur, enam kui 20-meheline grupp ning ka finišis mahtusid 18 paremat viie sekundi sisse. Reinis Znotinsi lõpule polnud kellelgi midagi vastu panna, teise koha heitluses alistas Mart Markus mulluse võitja Marten Liivi.
Klassi jagu parem
«Ega midagi teha ei ole – Znotins on võimas, ülejäänutest klass parem,» tunnustas Mart Markus võidumeest. Seda, et lõpuks nii suur seltskond ette jääb, ei osanud Markuse sõnul enne võistlust aga keegi arvata.
«Paugutamine käis kogu aeg ja võistlus oli kiire, kuid kõik pidasid hästi vastu ja juhtpunt vähemaks ei jäänud,» tõdes Markus.
Mullune võitja Marten Liiv elas 32. kilomeetril üle ka kukkumise, mistõttu pidi ta finišist otse kiirabiautosse siirduma. Liiv nentis, et lõpus tal hoog rauges ning Znotins ja Markus olidki täna kiiremad.
Esikohamees Reinis Znotins tõdes rahulolevalt, et vorm on tõepoolest hea – laupäeval oli ta osutunud parimaks ka ühel võistlusel Poolas ning Tartusse jõudis ta alles kaks tundi enne starti. Znotins lisas, et erilist strateegiat tal ei olnudki, tuli lihtsalt rajal jälgida, mida konkurendid teevad ja vastavalt sellele reageerida.
Mõnus võidusõit
Kui meeste konkurentsis läks võit võõrsile, siis naiste seas näitas võimu Enel Kõrva, kes pani lõpuspurdis paika venelannad Jevgenia Radioniku ja Julia Barakova.
Neljandat korda rulluisumaratoni võitjaks kroonitud Kõrva tunnistas, et kuigi pidevalt tegi ees tööd neli naist – lisaks esikolmikule ka Diana Kaareste, kes pidigi lõpuks leppima neljanda kohaga – siis ometi polnud sõit nii kiire, kui ta oleks oodanud. «Vahepeal oli ka lausa puhkusemoment. Nii et mõnus,» muheles võidunaine.
Ta lisas, et lõpus ei olnud kindlat midagi ning pidevalt tuli jälgida, mida teevad konkurendid. Kõige enam pelgas ta Jevgenia Radioniku pikka lõpuspurti, kuid tal õnnestus end õigel hetkel venelannale sappa haakida ja finišijoone eel ka mööda minna.